Line Barfod (EL), 2006-12-12:
Det har været uhyggeligt at se, hvor stort omfang moderne slaveri har fået i verden.
FN har lavet deres første rapport, der rummer nogle meget uhyggelige tal, som jo også er udtryk for den brutalisering, der sker af forholdet mellem mennesker, når nogle mener, de kan tillade sig at handle med andre mennesker.
Det, der ligger til grund for, at det overhovedet kan lade sig gøre at genindføre slaveriet, er jo den fattigdom og ulighed, der hersker i mange lande og på verdensplan.
Hvis vi for alvor ønsker at få afskaffet menneskehandel, så er vi nødt til at gøre op med fattigdom og ulighed.
Og det er et af de punkter, hvor man kan sige, at den hidtidige indsats fra Danmarks side har været mangelfuld, hvor den nuværende regering og Dansk Folkeparti har valgt at skære ned på ulandsbistanden og bl.a. på den ulandsbistand, der gik til kvindearbejde og til faglige organisationer, som kunne være med til at få en udvikling, der gjorde, at man fik en større lighed og mindre fattigdom og derfor mindre grundlag for menneskehandel.
Når det så er sagt, er det jo fint, at menneskehandel kommer højere og højere op på dagsordenen.
Det viser, at det er vigtigt at arbejde på mange fronter.
Og jeg synes, at der er grund til under denne debat også at takke de mange uden for Christiansborg, der arbejder med det her område, de mange organisationer, som arbejder på at få menneskehandel gjort synlig og også arbejder på at gøre en konkret forskel.
Og det er nødvendigt, at det fortsætter, hvis vi skal blive med at have lige så stor fokus.
Jeg har selv arbejdet meget med det også i Nordisk Råd, hvor det er lykkedes os at få vedtaget nogle forslag om, at regeringerne skulle gøre en indsats mod menneskehandel, skulle se på erfaringerne med en længere beskyttelsesperiode, som jo også er et af de punkter, hvor den hidtidige handlingsplan og den hidtidige indsats har været meget mangelfuld.
Det er jo væsentligt.
Vi har også i Nordisk Råd fået igennem, at der skal indføres et samarbejde med de baltiske lande og Nordvestrusland om beskyttelseshuse og kampagner der for at gøre de unge der opmærksom på, hvad det er, de kan risikere i forbindelse med at blive handlet til de nordiske lande.
Det tror vi på kan være med til også at mindske menneskehandelen, ligesom det internationale samarbejde, der nu også er kommet på det sociale område, også kan.
Politimæssigt ser det jo også ud, som om det begynder at rykke noget nu, at man for alvor begynder at opprioritere indsatsen.
Det er jo lidt mærkværdigt at se, at politiindsatsen finansierer man af de almindelige bevillinger, men når det kommer til indsatsen på det sociale område, så er det altså kontanthjælpsmodtagere og folkepensionister osv., der skal betale for den indsats, der skal gøres, plus at man forsøger i høj grad at tørre det af på ngo'erne frem for at fastholde, at de sociale myndigheder har et ansvar for det store sociale problem, som menneskehandel er.
Derfor mener vi, at der er behov for at få lavet et klart lovgrundlag for den sociale indsats, og der er især behov for at få et klart lovgrundlag for at beskytte de mindreårige.
De kan ikke behandles efter reglerne for tvangsfjernelse og anbringelse af danske børn.
Det er ikke rimeligt at sige det i Græsted-Gilleleje Kommune, der skal stå og bruge de almindelige regler for familiepleje eller andet over for de her børn, som er i en helt anden situation.
Derfor er noget af det, vi vil arbejde for, ud over en længere beskyttelsesperiode, helt klart, at vi skal have et klart lovgrundlag for den sociale indsats, et klart myndighedsansvar og især nogle klare regler for at kunne beskytte børnene og nogle beskyttelsessteder for børnene.
Det er jo noget, vi har foreslået længe, ligesom vi længe har foreslået et videncenter.
Videncenteret afviste ministeren fuldstændig, første gang vi foreslog det.
Det glæder os, at vi nu kan se i pressen, at det kommer med i den nye handlingsplan, og vi håber, når vi nu bliver ved med at presse på for et klart lovgrundlag, et klart ansvar for de sociale myndigheder og klare regler for børnene, at det så også kommer med.
Så har vi også længe gjort opmærksom på, at menneskehandel også gælder tvangsarbejde, og jeg kan forstå, at man også vil tage højde for det i den nye handlingsplan, og det glæder mig også.
Vi har tidligere haft øststøtte, som har været en del af den hjælp, vi har givet til andre lande.
Vi modtager også handlede mennesker andre steder fra end Østeuropa.
Vi modtager bl.a. fra Afrika, og der er ingen tvivl om, at de store uligheder, der er på verdensplan, giver grobund for, at der bliver handel med mennesker.
Hvis vi får nedbragt den ulighed på verdensplan, får fjernet den fattigdom, der er i store dele af verden, så vil man jo ikke længere handle sine familiemedlemmer til slaveri.